|  |  |
| --- | --- |
|  |  |
|  | **Ledelsessekretariatet**Hans Schacksvej 4 Journalnr.<xxxxxxxxxxxxxx>Dokument-id.<xxxxxxxxxxxxxx>5300 KertemindeTlf.: 65 15 15 15kommune@kerteminde.dkwww.kerteminde.dk |
|  | 21. marts 2024 |

**Kære medlem af skole- og brugerbestyrelser, Seniorråd, Handicapråd, Grønt råd, Landsbyråd, Ungebyråd, Bæredygtighedsrådet, Udsatterådet, Frivilligcenteret, tillidsrepræsentanter og ledere.**

Selvom foråret 2024 kun lige er begyndt, er det tid til at se frem mod budgettet for 2025. Ligesom sidste år vil vi gøre noget ekstra ud af at informere jer om og involvere jer i arbejdet med næste års budget. Derfor vil vi her kort opridse budgetprocessen for budget 2025 og samtidig bede jer sætte et kryds i kalenderen **den 2. maj kl. 17.00**, hvor Byrådet ligesom sidste år åbner sit budgetseminar, der denne gang afholdes i **Skovpavillonen i Kerteminde.** Vi har nemlig igen i år inviteret chefredaktør for NB Økonomi, Arne Ullum.

Sidste år gav Arne Ullum sin vurdering af Kerteminde Kommunes økonomiske situation. Nu er der gået et år, og vi har spurgt Arne Ullum, hvordan han nu ser på Kerteminde Kommunes økonomi. Og om hvad vi kan forvente os af den forestående økonomiaftale mellem regeringen og KL, som vil sætte de økonomiske rammer for velfærden – også i Kerteminde Kommune - de kommende år.

**Årsregnskabet for 2023**

 I sidste uge godkendte Byrådet regnskabet for 2023, og hovedkonklusionerne i regnskabet for sidste år er:

* Overskuddet på den ordinære drift er forbedret med 54,4 mio. kr. i forhold til det oprindeligt vedtagne budget
* Overskuddet på det skattefinansierede område (drift og anlæg) er forbedret med 30,5 mio. kr. i forhold til det vedtagne budget.
* Likviditeten er forbedret med 13,6 mio. kr. i forhold til det vedtagne budget.

Resultatet er et udtryk for en samlet, fælles indsats i 2023. Vi satte tidligt ind for at bremse det økonomiske forbrug, og alle har trukket i samme retning og taget medansvar for fællesskabet. Det har båret frugt, og vi vil gerne sige jer tak for indsatsen.

Nu er vi allerede næsten et kvartal inde i 2024, og også i år bliver en sikker økonomisk styring og budgetoverholdelse helt afgørende. Kassebeholdningen i Kerteminde Kommune er blandt de laveste i landet med blot 2000 kr. pr. indbygger, svarende til omkring 50 mio. kr. Det er meget lidt, og derfor skal kassebeholdningen bygges op som minimum til 75 mio. kr., hvilket er kravet i Kerteminde Kommunes økonomiske politik.

Vi er samtidig meget opmærksomme på landstendenserne med bl.a. en stigende ledighed og et konstant behovspres på de specialiserede socialområder – børn, unge og voksne med særlige behov. Det bliver af stor betydning, hvordan rammevilkårene for kommunerne bliver i den kommende økonomiaftale mellem regeringen og KL, og derfor glæder vi også til at høre Arne Ullums perspektiver på dette.

**Omprioriteringspulje – beredskab - 2025**

Økonomiudvalget har bedt administrationen om at forberede en omprioriteringspulje for 20 mio. kr. i 2025. Med omprioriteringspulje mener vi et økonomisk beredskab, som beskriver muligheder for at sænke udgifterne ved at stoppe med at løse opgaver/yde service.

Byrådet kan få behov for omprioriteringspuljen, hvis der med økonomiaftalen for 2025, eller som følge af udgiftsudviklingen i Kerteminde Kommune, bliver behov for at øge udgifter ekstraordinært på nogle områder.

Vi ved først efter sommerferien, når vores indtægter i 2025 er beregnet og i forbindelse med de politiske forhandlinger i september, om der bliver behov for at inddrage hele eller dele af omprioriteringspuljen.

**Vigtige datoer i budgetprocessen for 2025-28**

Nedenfor er de vigtigste datoer i den kommende budgetproces. Bemærk særligt at som noget nyt vil direktionens budgetforslag blive sendt i høring i august. Her er tale om en kort høringsfrist (fra 23. august til 4. september), og derfor er det vigtigt, at I allerede nu kan lægge møder til rette, hvis I ønsker at benytte jer af denne høringsmulighed.

I hele perioden fra d. 27. juni, hvor omprioriteringspuljen sendes i høring, indtil den 4. september kan I

løbende afgive høringssvar til de handlemuligheder, der beskrives i omprioriteringspuljen.

|  |  |
| --- | --- |
| Dato | Aktivitet |
| 2.-3. maj | Budgetseminar og åbent budgetseminar for borgere |
| 3.-6. juni | Orientering om omstillingspuljen i fagudvalg |
| 27. juni | Omstillingspulje sendes i høring |
| 23. august | Direktionens budgetforslag udsendes til byrådet og sendes i høring |
| 4. september | Høringsfrist for direktionens budgetforslag samt omstillingsforslag. |
| 12. september | Førstebehandling af budget 2025-28 |
| 9.-22. september | Budgetforhandlinger |
| 3. oktober | Andenbehandling af budget 2025-28 |

På vegne af Byrådet og direktionen i Kerteminde Kommune

Kasper Ejsing Olesen Inger Marie Vynne

 Borgmester Kommunaldirektør